Doina Cornea

Doina Cornea (uttales IPA: dojna ˈkorne̯a; født 30. mai 1929 i Brașov i Romania, død 4. mai 2018 i Cluj) var en rumensk menneskerettighetsaktivist.

Hun var en fremtredende dissident under kommunistdiktaturet til Nicolae Ceaușescu. For sitt modige arbeid ble hun tildelt Professor Thorolf Raftos Minnepris i 1989.

Liv og virke
Doina Corneas mor var bondekvinne og faren var offentlig ansatt.

I 1980 stod hun bak sin første samizdat-publikasjon: Încercarea Labirintului («Labyrintprøven»), av Mircea Eliade, oversatt av henne fra fransk; så fulgte fire andre samizdatoversettelser.

Enda mer aktiv ble hun fra 1982, da hun jobbet som vitenskapelig assistent ved Babeș-Bolyai-universitetet. Hun sendte et brev til Radio Free Europe, hvor hun uttrykte sin bekymring for utvilkingen i Romania, et brev som var ment å bli lest opp uten å nevne hennes navn, men ved en misforståelse ble navnet hennes nevnt. Ett år senere ble hun avskjediget fra jobben. Til tross for at hun ble arrestert av det rumenske sikkerhetspolitiet i 1983, og avhørt, slått og truet med døden, fortsatte hun sin aktivisme i ytterligere seks år. Hun bidro til sammen med 31 tekster og protester til ovenfornevnte radiokanal.

I 1984 fikk hun lov til å reise på besøk til sin datter i Frankrike, muligens fordi de rumenske myndighetene håpet at hun skulle hoppe av og på denne måten bli kvitt henne.

Da Raftoprisutdelingen skulle finne sted, satt hun i husarrest i Cluj, med sikkerhetspolitiet utenfor døren. Hennes datter, som bodde i Paris, reiste til Bergen og mottok prisen på vegne av sin mor.

Sammen med sin sønn, Leontin Horațiu Iuhas, offentliggjorde Cornea til sammen 160 antikommunistiske manifester. De ble begge arrestert og holdt i varetekt i fem uker i 1987. Senere ble Cornea tett overvåket og trakassert i to år.

Etter at hun ble løslatt, fortsatte Cornea å tale mot det kommunistiske regimet. Etter at det kommunistiske regimet ble styrtet, var hun med på å stifte Forumul Democrat Antitotalitar din România («Romanias demokratiske antitotalitære forum») - det første forsøket på å samle den demokratiske opposisjonen til det postkommunistiske styret. Organisasjonen ble senere til Convenția Democrată Română («Romanias demokratiske konvensjon»). Cornea var også med på å stifte Grupul pentru Dialog Social («Gruppen for mellommenneskelig meningsutveksling»), samt Alianța Civică («Borgeralliansen») og Fundația Culturală Memoria («Kulturminnestiftelsen»).

I 2008 ble hun rammet av hjerneslag.

I 2013 ble hun utnevnt til æresborger av Cluj-fylket.

Hun døde den 4. mai 2018 i Cluj etter en lang sykdom.

 Priser 

 Raftoprisen

 Æresdoktorat av Université Libre de Bruxelles (Belgia, 1989)
 Kommandør av Æreslegionen (Frankrike, 2000)
 Stjerneordenen, Storkors (Romania, 2000)
 Crucea Casei Regale a României («Det rumenske kongehusets kors») (Romania, 2009)

 Bøker 
 Doina Cornea, Jurnal. Ultimele caiete, Editura Fundația Academia Civică, București, 2009.
 Doina Cornea, Liberté?, Editura Criterion, Paris, 1990 
 Doina Cornea, Puterea fragilității, Editura Humanitas, București, 2006 
 Doina Cornea, Scrisori deschise și alte texte, Editura Humanitas, București, 1991 

Cornel Jurju, Doina Cornea dincolo de zid, forlaget Argonaut, 2017 
 Referanser 

 Eksterne lenker 


Kategori:Rumenere
Kategori:Mottakere av Raftoprisen
Kategori:Personer fra Brașov